በአባይ ዙሪያ ስለተደረገው ድርድር በአዲስ አበባ ለሚገኙ አምባሳደሮች ማብራሪያ ተሰጠ
 -ኢትዮጵያ የታላቁ ህዳሴ ግድብን በተመለከተ ከግብፅ የውጭ ጉዳይ ሚኒስትር ጋር ላለፉት ሁለት ቀናት ስታደርግ የነበረው ድርድር ውጤታማ  በሆነ መልኩ መጠናቀቁን  የውጭ ጉዳይ ሚኒስቴር አስታወቀ፡፡በድርድሩ መሰረትም ኢትዮጵያና ግብጽ በህዳሴው ግድብ ዙሪያ የተቀመጡ የመፍትሄ ሃሳቦችን ለመተግበር የሶስትዮሽ ምክክሩ በቅርቡ ለማካሄድ ተስማምተዋል፡፡ የውጭ ጉዳይ ሚኒስትር ዴኤታ አምባሳደር ብርሃነ ገብረክርስቶስና የስራ ሃላፊዎቻቸው ዛሬ በአዲስ አበባ ለሚገኙ የተለያዩ አገራት ዲፕሎማቶች ስለ ውይይቱ አጠቀላይ ሁኔታና ሰለተደረሰበት ስምምነት ማብራሪያ ሰጥተዋል፡፡በዚሁ ጊዜ አምባሳደሩ ብርሃነ እንዳሉት ኢትዮጵያ ከመጀመሪያውኑ ግድቡን የጋራ ተጠቃሚነት በሚያረጋግጥ መልኩ መሆኑን ለማጣራት ኢትዮጵያ ፣ሱዳንና ግብጽ የተወከሉበት አለም አቀፍ የባለሞያዎች ፓናል እንዲቋቋም ተደርጓል፡፡ ይህው የፈረንሳይ፣የጀርመን፣የደቡብ አፍሪካና የእንግሊዝ ባለሞያዎች የተካተተበት የአጥኒ ቡድኑም በቅርቡ ይፋ ባደረገው ሪፖርትም ግድቡ በታችኞቹ  ተፋሰስ አገራት ጉዳት የማያደርስና ግብጽና ሱዳንንም በሚገባ የዳሰሰ መሆኑን ገልጸዋል፡፡የባለሙያዎች ቡድኑ የግድቡ ግንባታ የታችኛው ተፋሰስ አገሮች ይጎዳል የሚል አመለካከት እንዳይኖራቸው ለማድረግ ፣የጥቅሙን ለማሳወቅና የሚያስከትለውን ጉዳት ካለ የማካካሻ ስራዎች ለማከናወን ስድስት ስብሰባዎችና አራት ጉብኝቶች በማድረግ 800 ገጽ ያለው ሪፖርተ ማዘጋጀቱን ተጠቁሟል፡፡ በዚህ 153 የጥናት ሰነዶች፣ካርታዎችና ምስሎች ያሉት ሪፖርት በማጠናከር ሙያዊ አስተያየት በመስጠት ዝርዝር ሪፖርቱ ለየአገራቱ መላኩንም አብራርተዋል፡፡ቀደም ብሎም በተደረገው ስምምነትም መሰረትም አጥኒ ቡድኑ ሪፖርቱን እንዳቀረበ ኢትዮጵያ ፣ሱዳንና ግብጽ በጠረፔዛ ዙሪያ ተገናኝተው በቀጣይ በሚሰሩ ዙሪያዎች ይመክራሉ የሚል ነበር ፡፡ ነገር ግን በተለያዩ ምክንያት ይህ ሳይሆን ቀርቶ በግብጽ ባለስልጣናት አለመግባባትን ፈጥሩ እንደነበርና ችግሩ ከወዲሁ ለመፍታትም በአዲስ አበባ ለሁለት ቀናት  በተደረገ ውይይትም ፍጹም ሰላማዊና በወንደማማችነት መንፈስ በሪፖርቱ ላይ ለመወያየት ከስምምነት ላይ መደረሱን ገልጸዋል፡፡ሁለቱ አገሮች ከስምምነት በደረሱበት ወቅትም ኢትዮጵያ ምንጊዜም ግብጽን የመጉዳት ፍላጎት እንደሌላት መረዳት መቻላቸውን በኢትዮጵያ የግብጽ አምባሳደር ለዲፕሎማቶቹ አብራርተዋል፡፡ በኢትዮጵያ የሱዳን አምባሳደር በበኩላቸው እንዳሉት አገራቱ ችግሩን በውይይት ለመፍታት ያደረጉት ጥረት የሚበረታታና ተጠናክሮ መቀጠል ያለበት ነው ብለዋል፡፡ በኢትዮጵያ የኦጋንዳ አምባሳደር በበኩላች በሰጡት አስተያየት ግብጽና ሱዳን ከሁለት ዓመት በፊት ስድስቱ የአባይ ተፋሰስ አገራት የፈረሞቸውን የትብብር ማዕቀፍ ለመፈረም በሚያስችሉ ወሳኔዎች ላይ እንደሚደርሱ ያላቸውን እምነት ገልጸዋል፡፡በቀጣይም የኢፊድሪ የውጭ ጉዳይ ሚኒስትር በግብጽ የስራ ጉብኝት እንደሚያደረጉና  አለም አቀፍ የባለሞያዎች ፓናልም በህዳሴው ግድብ ዙሪያ ያስቀመጠው የመፍትሄ ሃሳቦችን ለመተግበር የሶስትዮሽ ምክክሩ በቅርቡ የሶስቱ አገራት የውጭ ጉዳይና የውሃ  ሚኒስትሮች በተገኙበት ውይይት እንደሚካሄድ መገለፁን ኢዜአ ዘግቧል፡፡